钦定古今图书集成/理学汇编/文学典/第026卷 > 庾敳
## 钦定古今图书集成/理学汇编/文学典/第026卷 > 庾敳

按《晋书庾峻传》：“峻次子敳，字子嵩，长不满七尺，而腰
带十围，雅有远韵。为陈留相，未尝以事婴心，从容酣
畅，寄通而已。处众人中，居然独立，尝读老庄，曰：‘正与
人意暗同’。太尉王衍雅重之。敳见王室多难，终知婴
祸，乃著意赋以豁情。衍，贾谊之服鸟也。其词曰：‘至理归于浑一兮，荣辱固亦同贯。存亡既已均齐兮，正尽’”，
死复何叹。物咸定于无初兮，俟时至而后验。若四节
之素代兮，岂当今之得远。且安有寿之与夭兮，或者
情横多恋。宗统竟初不别兮，大德忘其情愿。蠢动皆
神之为兮，痴圣惟质所建。真人都遣秽累兮，性茫荡
而无岸。纵驱于辽廓之庭兮，委体乎寂寥之馆。天地
短于朝生兮，亿代促于始旦。顾瞻宇宙微细兮，眇若
豪锋之半飘；飖元旷之域兮，深莫畅而靡玩。兀与自
然并体兮，融液忽而四散。从子亮见赋，问曰：“若有意
也，非赋所尽；若无意也，复何所赋？”答曰：“在有无之间
耳。”迁吏部郎。是时天下多故，机变屡起，敳常静𪐝无
为。参东海王越太傅军事，转军谘祭酒。时越府多儁
异，敳在其中，常自袖手。豫州牧长史河南郭象善《老》
《庄》，时人以为王弼之亚。敳甚知之，每曰：“郭子元何必
减庾子嵩。”象后为太傅主簿，任事专势。敳谓象曰：“卿
自是当世大才，我畴昔之意都已尽矣。”敳有重名，为
搢绅所推，而聚敛积实，谈者讥之。都官从事温峤奏
之，敳更器峤，目峤森森如千丈松，虽礧砢多节，施之
大厦，有栋梁之用。时刘舆见任于越，人士多为所构，
惟敳纵心事外，无迹可间。后以其性俭家富，说越令
就换钱千万，冀其有吝，因此可乘。越于众坐中问于
敳，而敳乃颓然已醉，帻堕机上，以头就穿取，徐答云：
“下官家有二千万，随公所取矣。”舆于是乃服。越甚悦，
因曰：“不可以小人之虑度君子之心。王衍”不与敳交，
敳卿之不置，衍曰：“君不得为耳。”敳曰：“卿自君我，我自
卿卿，我自用我家法，卿自用卿家法。”衍甚奇之。石勒
之乱，与衍俱被害，时年五十。